বাপ মা হতে হলে একটি জরায়ু, ডিম্বানু আর শুক্রানু থাকলেই হয় না, বাপ মা হইতে আরো কিছু বস্তু লাগে। সেসব না থাকলে বাপ মা না হওয়াই ভালো। যে সন্তানকে পৃথিবীতে আনা হয়েছে, তাকে নিরাপত্তা দেবার দায়িত্ব বাবা মায়েরই। হতে পারে সুবল দাশ আর তার স্ত্রী দরিদ্র, অশিক্ষিত। কিন্তু যৌন নিপীড়ন নির্যাতন সম্পর্কে তারা অজ্ঞ, এটা আমি বিশ্বাস করি না। জীবনের অভিজ্ঞতা আর শিক্ষা বলে সে বস্তু আছে, যেকোন প্রাপ্তবয়স্ক পোড় খাওয়া মানুষ তা সম্পর্কে জানে। পূজার বাপ মা তাদের সেই জ্ঞান কাজে লাগায় নাই। লাগানোর প্রয়োজনও বোধ করি মনে করে নাই। এটি একটি দিক। পরিবারে শিশুকে নিরাপত্তা দেয়া, শিশুকে সাবধানে রাখা, শিশুকে রক্ষা করা। এটি পূজার ক্ষেত্রে ঘটেনি। এবং বাংলাদেশে, বিশেষ করে গ্রামাঞ্চলে এই বিষয়টি অতি সাধারণ। সেখানে খোলা মাঠে ঘাটে বাচ্চারা খেলে বেড়ায়, চড়ে বেড়ায়। এখন পুঁতিগন্ধময় পৃথিবীতে আপনার সন্তানকে রক্ষা করতে হবে। তাই বাইরের খোলা ময়দানে শিশুর চঞ্চলতা স্বর্গীয় হলেও, সেই স্বর্গ তো আর চাইলেই পাচ্ছেন না। কি পাচ্ছেন? পাচ্ছেন লাশ, ধানক্ষেতে পাটক্ষেতে শিশু আর কিশোরীর লাশ, ক্ষতবিক্ষত শরীর।